b'\n_START_ARTICLE_\nMandarin\xc4\x83 (fruct)\n_START_SECTION_\nAspect \xc8\x99i structur\xc4\x83\n_START_PARAGRAPH_\nMandarinele sunt mici (au un diametru de la 4 la 8 cm). Culoarea lor este portocalie, galben-portocalie sau ro\xc8\x99ie-portocalie. Forma lor este rotund\xc4\x83 sau aplatizat\xc4\x83 (turtit\xc4\x83 la poli)._NEWLINE_Coaja este sub\xc8\x9bire \xc8\x99i se desprinde u\xc8\x99or. U\xc8\x99urin\xc8\x9ba decojirii reprezint\xc4\x83 un avantaj important al mandarinelor \xc3\xaen compara\xc8\x9bie cu celelalte fructe citrice, care toate sunt mai greu de decojit._NEWLINE_La fel ca \xc8\x99i cu alte fructe citrice, endocarpul (\xc8\x9besutul interior) este \xc3\xaemp\xc4\x83r\xc8\x9bit \xc3\xaen segmente, care sunt formate la r\xc3\xa2ndul lor dintr-un num\xc4\x83r mare de celule alungite._NEWLINE_Fructele pot fi f\xc4\x83r\xc4\x83 s\xc3\xa2mburi sau pot con\xc8\x9bine un num\xc4\x83r mic de s\xc3\xa2mburi.\n_START_SECTION_\nValoarea nutritiv\xc4\x83\n_START_PARAGRAPH_\nMandarinele sunt dulci la gust. Ele pot fi consumate \xc3\xaentregi sau stoarse sub form\xc4\x83 de suc. De asemenea, ele pot fi uscate._NEWLINE_Fructele con\xc8\x9bin o cantitate mare de zah\xc4\x83r (p\xc3\xa2n\xc4\x83 la 10,5%), vitaminele C, B1, B2, provitamina A, acizi organici liberi, fitoncid, lectin\xc4\x83 \xc8\x99i s\xc4\x83ruri minerale._NEWLINE_Vitamina C din mandarine este perfect conservat\xc4\x83 pentru p\xc4\x83strarea pe termen lung. Din moment ce mandarinele se coc \xc3\xaen perioada septembrie\xe2\x80\x93decembrie, ele pot fi o surs\xc4\x83 de vitamine \xc3\xaen timpul iernii pentru oamenii care tr\xc4\x83iesc \xc3\xaen emisfera nordic\xc4\x83.\n_START_SECTION_\nCultivare\n_START_PARAGRAPH_\nRandamentul arborelui mandarin este mare, de p\xc3\xa2n\xc4\x83 la 5-6 mii de fructe pe un pom \xc3\xaentr-un an favorabil._NEWLINE_Mandarinele sunt cele mai cultivate fructe citrice \xc3\xaen China, Asia tropical\xc4\x83, India, Coreea, Japonia, zona mediteranean\xc4\x83 \xc8\x99i \xc3\xaen statul american Florida. O specie japonez\xc4\x83 robust\xc4\x83 de mandarin\xc4\x83 numit\xc4\x83 unshiu este cultivat\xc4\x83 \xc3\xaen statul caucazian Georgia, care este un exportator major de mandarine \xc3\xaen Ucraina, Rusia, Belarus, Kazahstan, K\xc3\xa2rg\xc3\xa2zstan, Armenia \xc8\x99i Azerbaidjan, de\xc8\x99i se mai cultiv\xc4\x83, de asemenea, \xc3\xaen Rusia pe coasta caucazian\xc4\x83 a M\xc4\x83rii Negre \xc8\x99i \xc3\xaen regiunea Krasnodar.'